Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 697/12/2202	Galanta, 14.2.2013
EEČ : 2-17-52-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec mal. dieťaťa XXXXX, nar. 30. 08. 1993, bytom u matky XXXXX, XXXXX XXXXX, hoci mu zo Zákona o rodine vyplýva povinnosť vyživovať svoje dieťa a rozsudkom Okresného súdu v Galante č. k. XXXXX zo dňa  31. 05. 2005, právoplatným dňa 15. 06. 2005, bol zaviazaný prispievať na výživu sumou vo výške 49,79 Eur (1.500,- Sk) mesačne, vždy do 10-teho dňa toho ktorého mesiaca vopred k rukám matky dieťaťa, avšak svoju  vyživovaciu povinnosť si v obci XXXXX a všade tam, kde sa zdržiaval, riadne neplnil za obdobie od mesiaca máj 2011 až do mesiaca január 2013, čím mu tak vznikol dlh na výživnom vo výške 1.045,59 Eur,  

lebo zanikla trestnosť činu
Odôvodnenie:
Uznesením policajta Obvodného oddelenia Policajného zboru Sládkovičovo sp. zn. XXXXX zo dňa 6. 11. 2012 bolo podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa     § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinený XXXXX a  svedkyňa - poškodená XXXXX.   
 
              Obvinený vo svojej výpovedi uviedol, že je pravdou, že na svojho syna XXXXX neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však chce splniť dodatočne. 

	Svedkyňa - poškodená XXXXX vo svojej výpovedi potvrdila neplnenie výživného obvineným.  Zároveň uviedla, že na syna XXXXX neplnenie výživného obvineným nemalo trvalo nepriaznivé následky.  

	Do vyšetrovacieho spisu bolo zabezpečené písomné potvrdenie o zaplatení zameškaného výživného obvineným za obdobie od mesiaca máj 2011 do mesiaca február 2013 vrátene vo výške 1.150 Eur.  (č. l. 52 vyšetrovacieho spisu).  
               
	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti nemalo na jeho syna XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor